**MIKKELIN SOUTAJAT RY TOIMINTASUUNNITELMA 2021**

**Yleistä**

Mikkelin Soutajat ry on perustettu vuonna 1988 soutu-urheilun erikoisseuraksi. Sääntöjen mukaisesti seuran tavoitteena on edistää soutu-urheilua seuran toiminta-alueella niin, että jäsenillä on mahdollisuus soutuliikunnan harrastamiseen eri tavoin. Seura tarjoaa jäsenilleen harjoitus-, valmennus- ja kilpailutoimintaa. Seura on myös mukana Suomen Melonta- ja Soutuliitto ry:n toiminnassa.

**Valmennus- ja harjoitustoiminta**

Yhteisharjoituksia pidetään talvikaudella kerran viikossa sisäsoutu-/kuntosalissa ja kesällä vesillä. Talvella järjestetään myös testisoutuja. Avovesisoutu aloitetaan keväällä heti kun siihen on mahdollisuus. Kirkkovenetreenejä järjestetään kilpasoutujoukkueen lisäksi myös kuntosoutajille. Tarjolla on myös viikoittaisia kuntosalivuoroja sekä ainakin syksyisin yhteisiä sauvakävelylenkkejä.

Järjestämme talviaikaan soutuspinningiä, mikäli saamme siihen sopivan vetäjän. Soutuspinning on avoin myös seuran ulkopuolisille henkilöille. Tästä peritään pieni korvaus.

Seuran jäsenille tarjotaan mahdollisuutta saada tekniikkaopetusta sisäsoutuharjoitteluun. Lisäksi tuetaan seuran jäsenten osallistumista valmennus- ja koulutustapahtumiin. Kirkkovenesoutu kaipaa lisää koulutettuja perämiehiä. Seura etsii toimintavuonna tehostetusti kiinnostuneita perämieskoulutukseen.

**Kilpailutoiminta**

Seuran edustajat osallistuvat sisäsoudun SM-kilpailuihin ja muihin sisäsoututapahtumiin vuoden 2021 aikana. Seuran pienvenesoutajat ja kirkkovenesoutajat osallistuvat kesän 2021 SM-kilpailuihin ja myös muihin SM-kilpailuihin valmistaviin kilpailuihin. Tavoitteena on saavuttaa useita SM-mitaleita ja hyviä seuraliigan pistesijoja.

Kirkkovenekilpailuihin on tavoitteena osallistua nais- ja miesjoukkueella tai kahdella sekajoukkueella. Seura selvittää mahdollisuutta hakea joko kirkkovene- tai pienvene-kisojen isännyyttä Mikkeliin. Tavoitteena on seuraavassa Melonta- ja Soutuliittoon haussa hakea seuralle SM-kisojen järjestämisoikeutta.

**Nuorisotoiminta**

Seuran tavoitteena on saada nuoria innostumaan soudusta. Tarkoituksena on osallistua mahdollisiin nuorisolle järjestettäviin tapahtumiin, joissa esitellään soutuharrastusta. Koululaisille annetaan ohjausta esim. liikuntatunneilla sekä tarvittaessa valmennus- ja ohjausapua koululaisten kirkkovenejoukkueille.

**Tiedotus ja suhdetoiminta**

Seura tiedottaa jäseniään seuran omassa whatsapp-ryhmässä, sähköpostilla sekä seuran nettisivujen kautta. Viralliset ilmoitukset laitetaan näkyville myös soutusalin seinälle. Seura julkaisee välähdyksiä toiminnastaan myös omissa sosiaalisen median kanavissaan eli Instagramissa ja Facebookissa. Merkittävimpiä seuratapahtumia tarjotaan uutisaiheiksi lehdistölle.

Pidämme yhteyttä Suomen Melonta- ja Soutuliittoon sekä puuvenejaostoon sekä osallistumme Melonta- ja Soutuliiton kokouksiin. Teemme tarvittaessa yhteistyötä myös alueen muiden urheiluseurojen kanssa.

Kesäaikaan järjestämme avoimia yleisösoudatuksia, joissa kirkkovenesoudusta kiinnostuneet voivat tulla kokeilemaan lajia.

**Muu toiminta**

Seura vuokraa kirkkoveneitä Sulkavan Suursoutuihin sekä muihin tapahtumiin yrityksille, työpaikoille ym. tahoille.

Talkoita järjestetään varainhankintaa varten. Toimintavuonna jatketaan SWM Woodsin hallin talkoosiivousta varojen keräämiseksi.

Syksyllä järjestetään kilpailukauden päättäjäiset sekä pikkujoulut.

Johtokunta